SKRIFTLIG FORESPØRGSEL E-1081/02

af Erik Meijer (GUE/NGL) til Kommissionen

(18. april 2002)

Om: Usikkerheden i forbindelse med den langsommelige renovering, finansieringen og den fremtidige anvendelse af Berlaymont-Bygningen i Bruxelles

1. Kan Kommissionen bekræfte, at den asbestforurenede Berlaymont-Bygning på Rond-point Schuman i Bruxelles, som tidligere husede Kommissionen og dens tjenestegrene, mellem 8.7.1997 og 30.6.2000 skal være blevet renoveret for et beløb på 324 mio. EUR af entreprenørfirmaet N.V. Berlaymont 2000 med en kapital på kun 250 372 EUR, hvor de 70 % tilhører den belgiske stat og de 30 % bank- og forsikringsvirksomhederne Fortis og Dexia, men at dette selskab ikke har succes med projektet og nu først forventer, at overdragelsen sker den 1.1.2004 til et beløb på 500 mio. EUR, og at det med henblik herpå den 31. marts 2002 skal disponere over 400 mio. EUR til afløsning af et lån fra 1998 og over 670 mio. EUR for at kunne fortsætte arbejdet, medens Fortis desuden ønsker at trække sig ud af denne kombination?

2. Kan Kommissionen endvidere bekræfte, at den ikke har forlænget kontrakten med den belgiske stat om den fremtidige anvendelse af bygningen, som skulle have været underskrevet senest den 31.12.2001, og at lejemålet for de bygninger, hvor Kommissionens tjenestegrene er midlertidig anbragt, vil blive forlænget?

3. Forhandler Kommissionen stadig med den belgiske regering om et eventuelt køb af bygningen, hvis det skulle lykkes at afslutte renoveringen? Har de endeløse forsinkelser af overdragelsen, de voksende udgifter og bedrageribekæmpelseskontoret OLAF's undersøgelsesresultater, der vil foreligge medio 2002, indflydelse på prisen?

4. Hvorledes belastes EU-budgettet af, at Berlaymont-Bygningen ikke eller kun med stor forsinkelse bliver disponibel?

5. Hvilke finansielle og organisatoriske følger vil det få for EU, hvis Kommissionen definitivt beslutter sig til ikke at vende tilbage til Berlaymont-Bygningen?

6. Hvordan og hvornår vil afgørelsen blive truffet om, hvorvidt Kommissionen vender tilbage til Berlaymont-Bygningen eller ej?

Svar afgivet på Kommissionens vegne af Neil Kinnock

(12. juni 2002)

1. Oplysningerne i det ærede medlems første spørgsmål svarer til de oplysninger, vi råder over, med følgende undtagelser: for det første udgør datoen for levering af bygningen den 1. januar 2004 og renoveringsomkostningerne fortsat overslag, for det andet anslås de samlede renoveringsomkostninger for basisbygningen for tiden til mere end 600 mio. EUR, og for det tredje besluttede den belgiske regering, efter at den i februar 2002 havde indhentet tilbud på den kortsigtede finansiering af renoveringsarbejderne, at finansiere det igangværende renoveringsarbejde gennem en kreditlinje, som den belgiske statskasse stillede til rådighed.

2. Ifølge den aftale, som Kommissionen og den belgiske stat indgik den 17. juli 2001, skulle en kontrakt, der fastlægger prisen, de tekniske specifikationer og bygningens leveringsdato, aftales inden 31. december 2001. I sidste ende blev kontrakten ikke undertegnet inden den nævnte dato, fordi den ansvarlige belgiske minister, Rik Daems, ønskede, at der først skulle foretages en revision af SA/NV Berlaymont 2000 og en evaluering af bygningens værdi. Betalingsordningen for leje af afløsningsbygningerne er ikke blevet ændret, idet den belgiske stat fortsat betaler huslejerne.

3. Drøftelserne om det mulige køb af bygningen fortsætter. Når Kommissionen skal vurdere, hvilken pris den ønsker at betale, vil den basere vurderingen på sin egen analyse af årsagen til den forsinkede gennemførelse af renoveringsarbejderne og de deraf følgende prisstigninger.

4. For tiden påvirkes EU's budget ikke ugunstigt af det forhold, at Berlaymont ikke står til rådighed, eller af de betydelige forsinkelser af leveringen. Den belgiske regering betaler fortsat 33 mio. EUR i huslejer for afløsningsbygningerne, mens Europa-Kommissionen fortsat betaler 14,2 mio. EUR i husleje for Berlaymont-bygningen.

5. Da forhandlingerne endnu ikke er afsluttet, kan det ærede medlems spørgsmål om de finansielle og organisationsmæssige virkninger ikke besvares i detaljer på nuværende tidspunkt. Det står dog fast, at Kommissionen vil søge efter alternativer til Berlaymont, hvis der ikke kan indgås en tilfredsstillende aftale om betingelser, pris og dato for en tilbagevenden til bygningen.

6. Beslutningen om en tilbagevenden til Berlaymont eller ej er direkte knyttet sammen med, om de igangværende forhandlinger om kontrakten kan afsluttes med succes eller ej (se punkt 2).